Ingen spor etter savnet kvinne på Tromøy
Kvinnen, som opprinnelig er fra Tanzania, forlot sitt hjem på øya klokka 7.10 mandag. Omtrent samtidig ringte kvinnen til politiet og uttrykte frykt. 34-åringen visste ikke hvor hun befant seg, og det ble satt i gang en leteaksjon. Seks redningshunder er tirsdag morgen involvert i leteaksjonen på Tromøya. I løpet av mandagen har en politibåt, to redningshelikoptre, luftambulanse, hundepatruljer og mannskaper fra Røde Kors og politiet søkt etter henne. Etter at politiet gikk ut og ba om tips fra publikum, er det kommet inn en observasjon. - Hun ble sist observert ved Sandstø brygge klokka 8.15 mandag morgen, sier operasjonsleder Jon Kvitne i Agder-politiet til NTB. Kvinnen er spedbygd og cirka 160 centimeter høy. Da hun gikk hjemmefra, hadde hun på seg en lys grå jakke, blå dongeribukser og røde crocs. Kvinnen har skulderlangt hår som var oppsatt i en knute i nakken.
Søket etter den savnede 34 år gamle kvinnen på Tromøy utenfor Arendal har pågått hele natt til tirsdag uten resultat.